REGOLAMENT TAL-KUMMISSJONI (KE) Nru 1222/2006
tal-11 ta' Awwissu 2006
li jemenda r-Regolament (KE) Nru 944/2006 li jiftaħ id-distillazzjoni ta’ kriżi kif provdut fl-Artikolu 30 tar-Regolament tal-Kunsill (KE) Nru 1493/1999 għal ċerti nbejjed fl-Italja
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat tal-Komunità Ewropea,
Wara li kkunsidrat ir-Regolament tal-Kunsill (KE) Nru 1493/1999 tas-17 ta’ Mejju 1999 dwar l-organizzazzjoni komuni tas-suq tal-inbid (1), u b’mod partikulari l-punt (f) tat-tieni subparagrafu tal-Artikolu 33(1) tiegħu,
Billi:
(1)
Ladarba diversi miżuri ta’ distilliazzjoni jkunu qed jaħdmu fl-istess ħin, l-awtoritajiet Taljani kellhom jistabbilixxu li l-kapaċitajiet ta’ distillaturi u awtoritajiet ta’ kontroll mhumiex biżżejjed biex ikun garantit it-tħaddim tajjeb ta’ distillazzjonijiet. Biex tkun assigurata l-effikaċja tal-miżura prevista mir-Regolament tal-Kummissjoni (KE) Nru 944/2006 (2), huwa għalhekk meħtieġ biex ikun imtawwal il-perjodu ta’ konsenja ta’ nbejjed tal-mejda f’distillatur sat-28 ta’ Frar 2007 u l-perjodu ta’ konsenja tal-alkoħol lill-korp tal-intervent sal-31 ta’ Mejju 2007. Rigward l-inbejjed ta’ kwalità psr huwa meħtieġ li jitwal il-perjodu ta’ konsenjar f’distillatur sal-15 ta’ Settembru 2006 u l-perjodu ta’ konsenja tal-alkoħol lill-korp ta’ intervent sas-16 ta’ Ottubru 2006.
(2)
Għalhekk meħtieġ li jkun emendat ir-Regolament (KE) Nru 944/2006 bħala konsegwenza.
(3)
Il-miżuri previsti f’dan ir-Regolament huma konformi mal-parir tal-Kumitat ta’ Ġestjoni tal-Inbejjed,
ADOTTAT DAN IR-REGOLAMENT:
Artikolu 1
Fl-Artikolu 4 tar-Regolament (KE) Nru 944/2006, il-paragrafu 1 huwa mibdul bit-test li ġej:
“1. Il-konsenji f’distillatur ta’ kwantitajiet ta’ nbejjed li huma parti minn kuntratti miftiehma għandhom ikunu magħmula mhux aktar tard mit-28 ta’ Frar 2007 rigward l-inbejjed tal-mejda u l-15 ta’ Settembru 2006 rigward l-inbejjed ta’ kwalità psr. L-alcoħol prodott għandu jkun konsenjat lill-korp ta’ intervent skont l-Artikolu 6(1), mhux aktar tard mill-31 ta’ Mejju 2007 rigward l-inbejjed u s-16 ta’ Ottubru 2006 rigward l-inbejjed ta’ kwalità psr.”
Artikolu 2
Dan ir-Regolament jidħol fis-seħħ fit-tielet jum wara dak tal-pubblikazzjoni tiegħu f’Il-Ġurnal Uffiċjali ta' l-Unjoni Ewropea.
Dan ir-Regolament jorbot fl-intier tiegħu u japplika direttament fl-Istati Membri kollha.
Magħmul fi Brussell, 11 ta' Awwissu 2006.